Ilie Floroiu și recordurile sale care rezistă și astăzi

Ilie Floroiu (71 de ani) n-a câștigat titluri olimpice, mondiale sau europene, dar a intrat în istoria atletismului românesc prin faptul că deține două recorduri naționale care n-au fost doborâte nici până în ziua de astăzi. Ambele performanțe au fost realizate în 1978: prima, la Campionatele Naționale de la București, unde a obținut timpul de 13:15.0 la cursa de 5.000 m, iar apoi, la Campionatele Europene de la Praga, a încheiat cursa de 10.000 m cu timpul de 27:40.06.

Am alergat aproximativ 120.000 de kilometri

Ilie Floroiu s-a născut în satul Iulia, din județul Tulcea şi a ajuns în judeţul Constanţa cu ocazia admiterii la Liceul Agricol din Agigea.

În vara anului 1971, pe când avea 18 ani, a început să practice atletismul în mod organizat, la CS Farul, sub îndrumarea antrenorului Ioan Veliciu. Anterior, atrăsese atenția la etapele locale ale Crosului Tineretului, câștigând mai multe concursuri. A fost legitimat la clubul Farul între 1971 şi 1973 şi între 1974 şi 1987, iar în perioada 1973-1974, a reprezentat Steaua Bucureşti, în perioada stagiului militar. Estimez că, în decursul carierei, am alergat aproximativ 120.000 de kilometri, la concursuri şi la antrenamente. Cu această distanţă, aş înconjura globul pământesc de vreo trei ori. De la 1 iunie 1971 şi până când am spus stop, din motive medicale, în 1980 – 1981, am notat, zi de zi, în caiete, tot: ce antrenamente am făcut, ce intensitate au avut acestea, unde am participat la concursuri, pe cine am învins, cine m-a învins şi numărul de kilometri, povestea, ulterior, Ilie Floroiu.

La Campionatul European din 1974, Floroiu a ocupat locul 5 la 5.000 m. Anul următor, a cucerit medalia de argint la Universiada de la Roma atât la 5.000 m cât și la 10.000 m. La Jocurile Olimpice din 1976, de la Montreal, s-a clasat pe locul 5 la 10.000 m și la Universiada din 1977 a obținut medalia de bronz la 10.000 m. În anul 1978, la Campionatul European de la Praga, sportivul s-a clasat pe locul 5 la 5.000 m și pe locul 7 la 10.000 m. La Universiada din 1979, de la Ciudad de Mexico, a câștigat medalia de aur atât la proba de 5.000 m, cât și la cea de 10.000 m. Anul următor, a participat la Jocurile Olimpice de la Moscova, unde a ajuns pe locul 10 la 10.000 m.

Totodată, Ilie Floroiu este multiplu campion național la probele de 5.000 m, 10.000 m, maraton și cros. Din 1989, Floroiu a activat în conducerea Clubului Sportiv Farul Constanța. În perioada 2005-2007, a fost președintele Federației Române de Atletism, iar apoi a fost director al Clubului Sportiv Farul Constanța până în 2017, când s-a pensionat.

Momentul de cumpănă

Ilie Floroiu a avut și un moment de cumpănă în viață. În anul 1976, avionul cu care se deplasa în Iugoslavia, pentru a participa la Balcaniadă, a fost la un pas de prăbușire, din cauza unor turbulențe! A fost concursul în Iugoslavia, ultimul de verificare înainte de Jocurile Olimpice de la Montreal. Am plecat cu un charter…

Ne-au anunțat că trecem printr-un val de turbulențe, să ne punem centurile. Eu am fost o fire glumeață, veneam de la țară, oltean după vorbă, și râdeam mult. Atunci am luat-o sub formă de glumă, dar a căzut avionul… Doamne! Când am aterizat ne-a spus pilotul că a fost o căzătură de 300 de metri. Cred că trebuia să ajungem la Zagreb și am aterizat la Ljubljana. Nu vă spun ce era în avion… Lumea culcată, palme ca să- și revină. Putea să fie fatal! Au alimentat cu kerosen și cine voia putea să continue drumul. Din 80-100 de inși, doar vreo zece au mai vrut să zboare, iar până la urmă s-a mers cu autocarele, a povestit fostul atlet, într-un interviu acordat pentru gsp.ro.

Referitor la recordurile pe care le deține și care n-au fost egalate până acum, Ilie Floroiu a comentat: La vremea respectivă, nu m-am gândit că acești timpi vor rezista atât, de-alungul anilor. Recordurile sunt făcute pentru a fi doborâte, însă, deocamdată, sunt încă în viață. Nu știu cât mai au de trăit. Vom vedea dacă vor ieși la pensie, la limită de vârstă ori anticipat. În 1978, recordul de la 5.000 de metri era cea mai bună performanță europeană și a doua mondială, iar la 10.000 de metri eram în primele zece performanțe ale anului.

Deci erau niște timpi foarte tari. Ilie Floroiu deține 25 de titluri de campion al României, precum și 19 recorduri naționale și a fost de 21 de ori campion balcanic. A concurat în peste 30 de țări din 5 continente și a câștigat peste o sută de curse la 5.000 m și 10.000 m. În anul 2000, Ilie Floroiu a fost distins cu Medalia Națională „Serviciul Credincios” clasa a II-a, iar în 2004 a primit Ordinul Meritul Sportiv clasa a II-a cu două barete. De asemenea, în anul 2017 a primit titlul de Cetățean de Onoare al Municipiului Constanța și în 2022 – Ordinul Excelență Olimpică, fiind prima și singura personalitate din sportul românesc căreia i s-a acordat această distincție.

Mugur Băileșteanu

Contents